*****

ΟΔΗΓΙΑ ΤΗΣ ΕΠΙΤΡΟΠΗΣ

της 21ης Ιουνίου 1988

για την προσαρμογή στην τεχνική πρόοδο της οδηγίας 75/321/ΕΟΚ του Συμβουλίου περί προσέγγισης των νομοθεσιών των κρατών μελών των αναφερομένων στο σύστημα διευθύνσεως των γεωργικών ή δασικών ελκυστήρων με τροχούς

(88/411/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 74/150/ΕΟΚ του Συμβουλίου της 4ης Μαρτίου 1974 περί προσέγγισης των νομοθεσιών των κρατών μελών των αναφερομένων στην έγκριση των γεωργικών ή δασικών ελκυστήρων με τροχούς (1), όπως τροποποιήθηκε τελευταία από την οδηγία 88/297/ΕΟΚ (2), και ιδίως το άρθρο 11,

Εκτιμώντας:

ότι λόγω της αποκτηθείσης εμπειρίας, και λαμβάνοντας υπόψη τη σημερινή στάθμη της τεχνολογίας, δίνεται τώρα η δυνατότητα να καταστούν σαφέστερες και πληρέστερες ορισμένες προδιαγραφές της οδηγίας 75/321/ΕΟΚ του Συμβουλίου (3), όπως τροποποιήθηκε από την οδηγία 82/890/ΕΟΚ (4)·

ότι τα μέτρα που προβλέπονται στην παρούσα οδηγία ανταποκρίνονται στη γνώμη της επιτροπής για την προσαρμογή στην τεχνική πρόοδο των οδηγιών που αποβλέπουν στην εξάλειψη των τεχνικών εμποδίων στις συναλλαγές, στον τομέα των γεωργικών ή δασικών ελκυστήρων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα της οδηγίας 75/321/ΕΟΚ τροποποιείται ως εξής:

- Στο σημείο 2.2.1.2, μετά τις λέξεις «. . . σε περίπτωση βλάβης της βοηθητικής ενέργειας» προστίθενται οι λέξεις «, τα οποία δεν είναι ενσωματωμένα σε άλλες διατάξεις,».

- Η προτελευταία φράση του πρώτου εδαφίου του σημείου 2.2.4.1.1, δηλαδή «το σύστημα διευθύνσεως ως και το σύστημα πεδήσεως δεν πρέπει να έχουν κοινή πηγή ενέργειας», αντικαθίσταται από το ακόλουθο κείμενο: «Με την επιφύλαξη των διατάξεων της οδηγίας 76/432/ΕΟΚ σχετικά με την πέδηση, αν υπάρχει υδραυλική σύνδεση μεταξύ του υδραυλικού συστήματος διευθύνσεως και του υδραυλικού συστήματος πεδήσεως, και αν τα δύο ως άνω συστήματα τροφοδοτούνται από την ίδια πηγή ενέργειας, η δύναμη για την ενεργοποίηση του συστήματος διευθύνσεως δεν πρέπει να υπερβαίνει τα 40 daN σε περίπτωση βλάβης του ενός ή των δύο συστημάτων».

Άρθρο 2

1. Τα κράτη μέλη δεν δύνανται από 1ης Οκτωβρίου 1988:

- να αρνηθούν, για έναν τύπο ελκυστήρα, την έγκριση ΕΟΚ ή την έκδοση του αντιγράφου του δελτίου έγκρισης που προβλέπεται στην τελευταία περίπτωση του άρθρου 10 παράγραφος 1 της οδηγίας 74/150/ΕΟΚ ή την έγκριση από εθνικής πλευράς,

- να απαγορεύουν τη θέση ελκυστήρων σε κυκλοφορία για πρώτη φορά,

αν το σύστημα διευθύνσεως αυτού του τύπου ελκυστήρα ή αυτών των ελκυστήρων ανταποκρίνεται στις προδιαγραφές της παρούσας οδηγίας.

2. Τα κράτη μέλη από 1ης Οκτωβρίου 1989:

- δεν θα εκδίδουν πλέον το αντίγραφο του δελτίου έγκρισης που προβλέπεται στην τελευταία περίπτωση του άρθρου 10 παράγραφος 1 της οδηγίας 74/150/ΕΟΚ για έναν τύπο ελκυστήρα του οποίου το σύστημα διευθύνσεως δεν ανταποκρίνεται στις προδιαγραφές της παρούσας οδηγίας,

- δύνανται να αρνούνται την έγκριση από εθνικής πλευράς ενός τύπου ελκυστήρα του οποίου το σύστημα διευθύνσεως δεν ανταποκρίνεται στις προδιαγραφές της παρούσας οδηγίας.

Άρθρο 3

Τα κράτη μέλη θέτουν σε ισχύ, το αργότερο στις 30 Σεπτεμβρίου 1988, τις αναγκαίες διατάξεις για να συμμορφωθούν με την παρούσα οδηγία. Ενημερώνουν αμέσως την Επιτροπή.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 21 Ιουνίου 1988.

Για την Επιτροπή

COCKFIELD

Αντιπρόεδρος

(1) ΕΕ αριθ. L 84 της 28. 3. 1974, σ. 10.

(2) ΕΕ αριθ. L 126 της 20. 5. 1988, σ. 52.

(3) ΕΕ αριθ. L 147 της 9. 6. 1975, σ. 24.

(4) ΕΕ αριθ. L 378 της 31. 12. 1982, σ. 45.